አዎንታዊ ድጋፍን የሚሻ ወቅታዊ ጥሪ!
የአገራችንን ወቅታዊ ሁኔታ አስመልክቶ የኢፌዴሪ ጠቅላይ ሚኒስትር ዶክተር ዓብይ አህመድ ለመላ የኢትዮጵያ ህዝቦችና የፖለቲካ ፓርቲዎች ወቅታዊ መልዕክት አስተላልፈዋል። የክቡር ጠቅላይ ሚኒስተሩ መልዕክት አራት ዋና ዋና ሃሳቦችንና ጥሪዎችን የያዘ ነው። እነዚህም የኮሮናን ወረርሽኝን በቁጥጥር ሥር ማዋል፣ ከፊታችን የተጋረጠውን የኢኮኖሚያዊና ማህበራዊ ቀውስ ከፍተኛ ጉዳት ሳያደርስብን በብቃት ለመሻገር፣ ሊደቀኑብን በሚችሉ እንደ ርሐብና የምግብ ምርት እጥረት የሚያስከትላቸው አደጋዎች፣ እና ከሉአላዊነት ጋር የተገናኙ ጥቃቶችን በቁርጠኝነት መመከት፣ እንዲሁም ቀጣዩን ምርጫ ሰላማዊ፣ ዴሞክራሲያዊ፣ ነጻና ተአማኒ ለማድረግ በጋራ እንሥራ የሚል። 
እውነት ነው በዚህ ወቅት ከእነዚህ የበለጡ ዋናዋና ጉዳዮች አገራችን የሏትም። ለሁላችንም ግልጽ እንደሆነው ዓለም አቀፍ ወረርሽኝ በሆነው ኮቪድ 19 የተነሳ ዓለማችን በከፍተኛ ምጥ ላይ ናት። ወረርሽኙ እንኳንስ እንደኛ ለማደግ ድክድክ በማለት ላይ ያለ ኢኮኖሚ ያላቸውን አገራት ይቅርና በኢኮኖሚ ዕድገትና ስልጣኔ አውራ የተባሉትን እንኳን ማጣፊያ ላጠረው ችግር ዳርጓቸዋል። የኮሮና ቫይረስ ካለው እጅግ ውስብስብና ፈታኝ የመስፋፋት ባህሪና በእኛ አገር ካለው አኗኗርና የህክምና መሰረተ ልማት አንጻር እጅግ ፈታኝ ነው። 
ስለሆነም ያለን ብቸኛ አማራጭ ከህክምና ባለሙያዎች የሚሰጡ የጥንቃቄ እርምጃዎችን ያለምንም ማወላወል መተግበር ብቻ ሆኗል። ይህን ተግባራዊ ለማድረግም መንግስት ከችግሩ ባህሪና ደረጃ በመነሳት የተለያዩ የመፍትሄ እርምጃዎችን ወስዷል። አሁንም በመውሰድ ላይ ይገኛል። በተለይም ችግሩን ከመፍታት አንጻር ዓይነተኛ መፍትሄ የሆነውን የአስቸኳይ ጊዜ አዋጅ በማክበርም ሆነ በማስከበር ሁላችንም እንደዜጋ የተጣለብንን ኃላፊነት መወጣት ለነገ የምንለው ሥራ ሊሆን አይገባም። 
የኮሮና ወረርሽኝ በጤና ላይ ከሚያስከትለው ጉዳት በተጨማሪ የሚያስከትለው ኢኮኖሚያዊና ማህበራዊ ችግርም እጅግ ከባድ ነው። ለዚህም ነው ዶክተር ዓብይ አህመድ በመልዕክታቸው “በኢኮኖሚው ዘርፍ የተጋረጠብንን አደጋ በመቀነስ ወረርሽኙ በፈጠረው ዓለም አቀፋዊና ሀገራዊ ሥጋት ምክንያት ኢኮኖሚያዊ እንቅስቃሴዎች መቀዛቀዛቸው ምጣኔ ሀብታችን ላይ ከፍተኛ ጫና እንዳይፈጥርብን ከበፊቱ በተለየ ልዩ ልዩ ዘዴዎችን ቀይሰን በመንቀሳቀስ ሀገራዊ ፕሮጀክቶችን ማጠናቀቅ ይገባናል” ያሉት። 
ከዚህ አንጻር መንግስት በኮቪድ 19 ምክንያት ኢኮኖሚው የከፋ አደጋ እንዳይገጥመው ቀደም ብሎ በመዘጋጀት የወሰደው እርምጃ ኢኮኖሚውን እንደታደገው ታይቷል። በዚህም ችግሮችን ወደ ዕድል በመቀየር በኢትዮጵያ አየር መንገድ፣ በአበባ፣ በቡናና በሥጋ ኤከስፖርት ላይ የታዩ ስኬቶች ለዚህ ማስረጃ ናቸው። ይሁንና ችግሩ አሁንም አልተቀረፈምና የሚመለከታቸው አካላት ሁሉ ለኢኮኖሚው ጤናማነት የየበኩላቸውን ሊወጡ ጊዜው አሁን ነው። 
ሌላውና አንገብጋቢው ወቅታዊ ሁኔታ ከምርጫ ጋር የተያያዘው ነው። ዓለምና አገራችን ሰላም ሆነው ቢሆን እጅግ ተስፋ የተጣለበት አገራዊ ምርጫ ዘንድሮ በአገራችን ይካሄድ ነበር። ይሁንና ኮሮና የተባለ ወረርሽኝ ተከሰተና ይህ መሆን አልቻለም። ይህ የሆነው ደግሞ ከምንም ነገር ቅድሚያ የሚሰጠው የህዝብና የአገር ደህንነት በመሆኑ ነው። ህዝብ ሳይኖርና ጤናው ሳይጠበቅ ምርጫ ቀርቶ ሌላም እጅግ አስፈላጊ ነገር እንኳን ማከናወን አይቻልም። 
ከዚህ አንጻር ለህዝብ ጤናና ደህንነት ታስቦ ምርጫው መራዘሙና ይሄው ሂደት ህገ መንግስታዊነትን ተከትሎ መተግበሩ ይበል የሚሰኝ ነው። ከዚህ በተቃራኒው በመሄድ ምርጫው ዘንድሮ ካልተካሄደ ሞቼ እገኛለሁ አገር ይበጠበጣል የሚሉ ኃይሎች ግን አካሄዳቸው ጤናማ አይደለምና ሰከን ብለው ሊመረምሩትና ሊስተካከሉ ይገባል። 
“በኢትዮጵያ ውስጥ ዴሞክራሲ እንዲያብብና ሀገራዊ መግባባት ተጠናክሮ እንዲቀጥል ገዥው ፓርቲ በቀጣይ ጊዜያት በዋና ዋና ሀገራዊ ጉዳዮች ዙሪያ ከፖለቲካ ፓርቲዎች ጋር በውይይትና በምክክር መሥራቱን ይቀጥላል። ምንም እንኳ በተለያዩ ጉዳዮች ዙሪያ የሚኖረን አመለካከት አንድ ዓይነት ባይሆንም ያለችን ሀገር ግን አንድ ናት። ለአንዲቷ ሀገራችን ስንል በሰከነ፣ በሰለጠነና ነገን አርቆ በሚያይ በሳል ስሜት ውይይትና ምክክር ማድረጋችንን አናቋርጥም” በማለትም ዶክተር ዓብይ አህመድ መንግስት ያለውን ቁርጠኝነት ገልጸዋል። 
በአጠቃላይ አገራችን አሁን ካለችበት ወቅታዊ ሁኔታ አንጻር ኮሮናን በብቃት በመከላከል፣ የኢኮኖሚውን ደህንነት በማረጋገጥና ድህረ ኮሮናም ዴሞክራሲያዊ፣ ፍትሃዊና ነጻ ምርጫ ለማካሄድ ተገቢውን ዝግጅት ማድረግ የሁላችንም ኃላፊነት ይሆናል!
አዲስ ዘመን ሰኔ 7/2012